Brit in Irak gevonnis oor gesteelde artefakteJames Fitton, ŉ afgetrede Britse geoloog (links) en Volker Waldmann (60), ŉ sielkundige van Berlyn (22 Mei 2022) (Foto: Sabah Arar/AFP) ŉ Afgetrede geoloog van Engeland is Maandag in ŉ hof in Irak 15 jaar tronkstraf opgelê nadat hy glo artefakte uit die land wou smokkel. Sy medebeskuldigde is vrygespreek. Die maksimum vonnis vir die oortreding is doodstraf, maar die hof het op tronkstraf vir die 66-jarige James Fitton besluit “weens die gevorderde ouderdom van die beskuldigde”, het die regter gesê. Fitton se prokureur het aangedui dat hulle appèl sal aanteken. Die hof het bepaal daar is “onvoldoende bewyse” om Fitton se medebeskuldigde, Volker Waldmann (60), skuldig te bevind. Die twee mans het mekaar ontmoet tydens ŉ toer na Irak. Hulle is in Maart by ŉ lughawe in Bagdad in hegtenis geneem. Die oorloggeteisterde Irak se toerisme-infrastruktuur bestaan bykans glad nie, maar die land is stadigaan besig om sy grense vir besoekers oop te maak. Irak poog ook om artefakte terug te kry wat oor dekades heen uit die land geplunder is. Op die regter se vraag of die mans skuldig of onskuldig is op aanklag van die smokkelary met artefakte, het hulle albei skuld ontken. Hulle is aangekla onder ŉ wet uit 2002 oor “die doelbewuste poging om artefakte te neem of uit Irak te neem”. Volgens verklarings deur doeane-beamptes en ooggetuies was daar sowat ŉ dosyn klipfragmente en stukke pottebakkerswerk in Fitton se bagasie. Waldmann, ŉ sielkundige van Berlyn, het glo twee stukke by hom gehad, maar het tydens die aanvang van die hofsaak op 15 Mei ontken dat dit aan hom behoort het. Fitton het aan die regter gesê dit is sy stokperdjie en hy het nie bedoel om enigiets onwettig te doen nie. “Ek het nie geweet dit is onwettig om dit te vat nie,” het Fitton gesê en bygevoeg sommige van die antieke persele was oop en sonder enige sekuriteit. Die regter het egter in sy uitspraak bevind Fitton was bewus dat hy die artefakte van ŉ argeologiese perseel verwyder en dat dit onwettig was om dit te vat. Thaer Saoud, prokureur vir die verdediging, het gesê die uitspraak is “uitermatig”. In Waldmann se saak het die regter die verdediging aanvaar dat die Duitser nie geweet het Fitton se stukke was artefakte nie. Die twee mans het mekaar nie voor die reis na Irak geken nie. Die uitspraak is gelewer twee weke ná die hof verdaag het vir verdere ondersoek op versoek van Waldmann se prokureur, Furat Kuba. “Ons het nie verdere besonderhede nie: waar kom hierdie stukke vandaan? Watter era? Uit watter beskawing dateer dit?” het Kuba in daardie stadium gesê.